ประกาศกรุงเทพมหานคร เรื่อง การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร (ฉบับที่ 101) 
ประกาศกรุงเทพมหานคร
เรื่อง
การแบ่งส่วนราชการภายในหน่วยงานและการกำหนดอำนาจหน้าที่
ของส่วนราชการกรุงเทพมหานคร
(ฉบับที่ ๑๐๑)
 

โดยที่คณะกรรมการข้าราชการกรุงเทพมหานครและบุคลากรกรุงเทพมหานครได้มีมติในการประชุม
ครั้งที่ ๒/๒๕๖๑ เมื่อวันที่ ๑๕ กุมภาพันธ์ ๒๕๖๑ เห็นชอบปรับปรุงโครงสร้างการแบ่งส่วนราชการภายใน
การกำหนดอำนาจหน้าที่ และการกำหนดกรอบอัตรากำลังของสำนักการระบายน้ำ
เพื่อให้มีความเหมาะสมกับภารกิจที่รับผิดชอบ

อาศัยอำนาจตามความในมาตรา
๖๐ แห่งพระราชบัญญัติระเบียบบริหารราชการกรุงเทพมหานคร พ.ศ. ๒๕๒๘ จึงให้ยกเลิกความในหมวด
๑๑ ข้อ ๑๘ ของประกาศกรุงเทพมหานคร เรื่อง
การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
ลงวันที่ ๓๑ ตุลาคม ๒๕๒๘ และข้อ ๑๙ ของประกาศกรุงเทพมหานคร เรื่อง การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
ลงวันที่ ๓๑ ตุลาคม ๒๕๒๘ ซึ่งแก้ไขเพิ่มเติมโดยประกาศกรุงเทพมหานคร เรื่อง
การแบ่งส่วนราชการภายในหน่วยงานและการกำหนดอำนาจหน้าที่ของส่วนราชการกรุงเทพมหานคร
(ฉบับที่ ๕๔) ลงวันที่ ๑๐ สิงหาคม ๒๕๔๗ และให้ใช้ความต่อไปนี้แทน

หมวด ๑๑
สำนักการระบายน้ำ
 

ข้อ ๑๘
สำนักการระบายน้ำ มีอำนาจหน้าที่ ดังนี้
(๑) จัดทำแผนแม่บท
แผนงานและโครงการเกี่ยวกับระบบป้องกันน้ำท่วม
ระบบระบายน้ำและระบบบำบัดน้ำเสียของกรุงเทพมหานคร
(๒) ก่อสร้างและบำรุงรักษาระบบป้องกันน้ำท่วม
และระบบระบายน้ำของกรุงเทพมหานครประกอบด้วย ประตูระบายน้ำ สถานีสูบน้ำ
อุโมงค์ระบายน้ำ เขื่อนริมคลอง แนวคันกั้นน้ำ ท่อระบายน้ำ
รวมทั้งจัดหาและพัฒนาระบบพักน้ำ แก้มลิง หรือธนาคารน้ำ
(๓) วางแผน ควบคุมและบริหารจัดการการระบายน้ำ
การป้องกันและแก้ไขปัญหาน้ำท่วม ปัญหาน้ำเค็มและภัยแล้งของกรุงเทพมหานคร
(๔) วางแผน ควบคุม
และดำเนินการเกี่ยวกับการบำรุงรักษาท่อระบายน้ำ บ่อสูบน้ำ การปิด -
เปลี่ยนฝาท่อระบายน้ำ การผลิตอุปกรณ์ท่อระบายน้ำ
เพื่อป้องกันและแก้ไขปัญหาน้ำท่วมในพื้นที่
(๕) ขุดลอกคลองเพื่อเพิ่มประสิทธิภาพการระบายน้ำในคูคลองและแหล่งน้ำ
รวมถึงการพัฒนาภูมิทัศน์ริมคลองและป้องกันสิ่งก่อสร้างมิให้รุกล้ำในคูคลอง
และแหล่งน้ำสาธารณะ
(๖) บำรุงรักษาสภาพทางระบายน้ำ จัดเก็บขยะ
วัชพืชและผักตบชวาในคูคลอง บึงรับน้ำและแหล่งน้ำสาธารณะ
(๗) บริหารจัดการคุณภาพน้ำในพื้นที่กรุงเทพมหานคร
โดยการติดตาม เฝ้าระวัง ตรวจสอบและควบคุมคุณภาพน้ำในแหล่งน้ำสาธารณะ
รวมทั้งรวบรวมน้ำเสียจากแหล่งกำเนิดมาบำบัด โดยใช้เทคโนโลยีที่เหมาะสม
เพื่อให้ได้คุณภาพน้ำตามมาตรฐานสากล
(๘) เป็นศูนย์ข้อมูลสารสนเทศด้านการบริหารจัดการน้ำ
และควบคุมดูแลระบบโทรมาตรของกรุงเทพมหานคร
(๙) เป็นศูนย์กลางความร่วมมือให้คำปรึกษา แนะนำและสนับสนุนข้อมูลทางวิชาการด้านการบริหารจัดการน้ำ
การป้องกันและแก้ไขปัญหาน้ำท่วม
การจัดการคุณภาพน้ำและการกัดเซาะชายฝั่งของกรุงเทพมหานคร
(๑๐) จัดหา ควบคุม ให้บริการติดตั้ง
รวมทั้งซ่อมและบำรุงรักษาเครื่องสูบน้ำ ทั้งชนิดไฟฟ้าและเครื่องยนต์ เครื่องจักรกล
เครื่องมือกล และยานพาหนะต่าง ๆ
(๑๑) ปฏิบัติหน้าที่อื่นที่เกี่ยวข้องหรือได้รับมอบหมาย

ข้อ ๑๙
สำนักการระบายน้ำ มีส่วนราชการดังต่อไปนี้
(๑) สำนักงานเลขานุการ มีอำนาจหน้าที่ดังนี้
(๑.๑) งานสารบรรณและบริหารงานทั่วไป
(๑.๒) งานช่วยอำนวยการและเลขานุการ
(๑.๓) งานบริหารทรัพยากรบุคคล
(๑.๔) งานการคลัง
การเงินและบัญชี
(๑.๕) งานงบประมาณ
(๑.๖) งานพัสดุ
(๑.๗) งานนิติกรรมและสัญญา
(๑.๘) งานประชาสัมพันธ์
(๑.๙) งานดูแลสถานที่และยานพาหนะ
(๑.๑๐) งานอื่นที่ไม่ได้อยู่ในความรับผิดชอบของส่วนราชการใดโดยเฉพาะ
(๑.๑๑) ปฏิบัติหน้าที่อื่นที่เกี่ยวข้องหรือได้รับมอบหมาย
(๒) สำนักงานพัฒนาระบบระบายน้ำ มีอำนาจหน้าที่ดังนี้
(๒.๑) ศึกษา
วิเคราะห์และจัดทำแผนแม่บท
แผนงานและโครงการเกี่ยวกับระบบป้องกันน้ำท่วมและระบบระบายน้ำของกรุงเทพมหานคร
(๒.๒) ศึกษา
วิเคราะห์แผนยุทธศาสตร์บริหารจัดการน้ำระดับชาติ และจัดทำข้อเสนอเชิงนโยบายด้านการบริหารจัดการน้ำของกรุงเทพมหานคร
(๒.๓) วางแผน จัดทำ กำกับ
ติดตาม
วิเคราะห์และประเมินผลสัมฤทธิ์ของการดำเนินการตามแผนปฏิบัติราชการของสำนักการระบายน้ำและแผนยุทธศาสตร์การบริหารจัดการน้ำของกรุงเทพมหานคร
(๒.๔) ก่อสร้างแนวป้องกันน้ำท่วมริมแม่น้ำเจ้าพระยา
คลองบางกอกน้อย และคลองมหาสวัสดิ์
(๒.๕) ก่อสร้างระบบป้องกันน้ำท่วม
ระบบระบายน้ำของพื้นที่ปิดล้อม (Polder) และก่อสร้างอุโมงค์ระบายน้ำขนาดใหญ่
รวมทั้งจัดหาและพัฒนาระบบพักน้ำ แก้มลิง
หรือธนาคารน้ำในรูปแบบที่เหมาะสมกับสภาพพื้นที่ของกรุงเทพมหานคร
(๒.๖) กำหนดขนาดและระดับก้นท่อระบายน้ำในพื้นที่กรุงเทพมหานคร
(๒.๗) ติดตาม เฝ้าระวัง
ป้องกันและแก้ไขปัญหาการกัดเซาะชายฝั่ง
รวมทั้งบริหารศูนย์สำรวจและเฝ้าระวังชายฝั่งทะเลบางขุนเทียน
(๒.๘) พิจารณาอนุญาต
กำหนดรูปแบบและข้อกำหนดงานก่อสร้างสิ่งล่วงล้ำ ลำน้ำริมแม่น้ำเจ้าพระยา
คลองบางกอกน้อย และคลองมหาสวัสดิ์
และงานปรับปรุงระบบระบายน้ำในพื้นที่กรุงเทพมหานครให้แก่หน่วยงานภาครัฐและเอกชน
(๒.๙) เป็นศูนย์กลางความร่วมมือ
การศึกษาวิจัย พัฒนานวัตกรรม เทคโนโลยี รวมทั้งส่งเสริมความรู้ ให้คำปรึกษา
แนะนำและสนับสนุนข้อมูลทางวิชาการด้านการบริหารจัดการน้ำในเมือง การรับมือกับปัญหาน้ำท่วมและการกัดเซาะชายฝั่งจากการเปลี่ยนแปลงสภาพภูมิประเทศและภูมิอากาศ
(๒.๑๐) ปฏิบัติหน้าที่อื่นที่เกี่ยวข้องหรือได้รับมอบหมาย
(๓) กองสารสนเทศระบายน้ำ มีอำนาจหน้าที่ดังนี้
(๓.๑) ควบคุมดูแลศูนย์บริหารจัดการน้ำกรุงเทพมหานคร
ตามแนวทางพระราชดำริพระบาทสมเด็จพระปรมินทรมหาภูมิพลอดุลยเดช
(๓.๒) รวบรวมข้อมูลเกี่ยวกับระบบป้องกันน้ำท่วมในพื้นที่กรุงเทพมหานครสนับสนุนข้อมูลให้ผู้บริหารหน่วยงาน
และองค์กรที่เกี่ยวข้องเพื่อใช้ในการบริหารจัดการน้ำ
(๓.๓) จัดทำระบบสารสนเทศภูมิศาสตร์
ระบบสารสนเทศเพื่อการบริหารเป็นศูนย์กลางการพัฒนาและควบคุมการใช้งานระบบเทคโนโลยีสารสนเทศของสำนักการระบายน้ำ
(๓.๔) วิเคราะห์และประยุกต์ใช้งาน
โดยใช้แบบจำลองทางคณิตศาสตร์เพื่อศึกษาพฤติกรรมของน้ำในการวางแผน
ปฏิบัติการป้องกันน้ำท่วม ตลอดจนการแจ้งเตือนภัยเกี่ยวกับภาวะของน้ำท่วม
(๓.๕) วางแผน ควบคุม
ตรวจสอบและใช้งานเรดาร์ตรวจอากาศของกรุงเทพมหานคร
(๓.๖) วางแผน ควบคุม ตรวจสอบ
พัฒนาระบบคอมพิวเตอร์และอุปกรณ์ตรวจวัดระบบโทรมาตร
(๓.๗) ตรวจสอบ
ปรับปรุงค่าระดับหมุดหลักฐานและเสาวัดระดับน้ำ (Staff Gauge)
(๓.๘) เป็นศูนย์สื่อสารและรับเรื่องร้องเรียนของสำนักการระบายน้ำ
(๓.๙) กำหนดแนวทางการจัดทำเทคโนโลยีสารสนเทศระบายน้ำและแผนแม่บทเทคโนโลยีสารสนเทศของสำนักการระบายน้ำ
(๓.๑๐) ปฏิบัติหน้าที่อื่นที่เกี่ยวข้องหรือได้รับมอบหมาย
(๔) สำนักงานระบบควบคุมน้ำ มีอำนาจหน้าที่ดังนี้
(๔.๑) วางแผน ก่อสร้าง
ซ่อมและบำรุงรักษาระบบอาคารบังคับน้ำ ได้แก่ อุโมงค์ระบายน้ำ สถานีสูบน้ำ
และประตูระบายน้ำ
(๔.๒) บริหารจัดการระบบอาคารบังคับน้ำ
เพื่อป้องกันและแก้ไขปัญหาน้ำท่วม ปัญหาภัยแล้งและปัญหาน้ำเค็ม
(๔.๓) บริหารจัดการแก้มลิง
เพื่อเป็นที่พักน้ำของกรุงเทพมหานคร
(๔.๔) วางแผนการหมุนเวียนถ่ายเทน้ำ
เพื่อรักษาคุณภาพน้ำในคลอง
(๔.๕) ควบคุมระดับน้ำในคลอง
เพื่อการเดินเรือและการท่องเที่ยว
(๔.๖) ติดตั้ง ควบคุม
ซ่อมและบำรุงรักษาระบบระบายน้ำ ระบบแสงสว่าง
และระบบป้องกันอัคคีภัยภายในอุโมงค์ทางลอดรถยนต์
(๔.๗) ปฏิบัติหน้าที่อื่นที่เกี่ยวข้องหรือได้รับมอบหมาย
(๕) กองระบบท่อระบายน้ำ มีอำนาจหน้าที่ดังนี้
(๕.๑) วางแผน
ควบคุมและดำเนินการก่อสร้างระบบท่อระบายน้ำและบ่อสูบน้ำ
(๕.๒) วางแผน
ควบคุมและดำเนินการล้างทำความสะอาดท่อระบายน้ำ
(๕.๓) วางแผน ควบคุม
และดำเนินการผลิตฝาบ่อพักและอุปกรณ์ซ่อมบำรุงระบบท่อระบายน้ำ พร้อมปิด -
เปลี่ยนฝาบ่อพักและซ่อมบำรุงระบบท่อระบายน้ำ
(๕.๔) วางแผน
ควบคุม และดำเนินการจัดทำแนวคันป้องกันน้ำหนุนและน้ำท่วม
(๕.๕) วางแผน ควบคุม
และดำเนินการป้องกันและแก้ไขปัญหาน้ำท่วมในระบบท่อระบายน้ำ
และบ่อสูบน้ำในพื้นที่ปิดล้อม
(๕.๖) วางแผน สำรวจ
ตรวจสอบและออกแบบระบบท่อระบายน้ำ
(๕.๗) ปฏิบัติหน้าที่อื่นที่เกี่ยวข้องหรือได้รับมอบหมาย
(๖) กองระบบคลอง มีอำนาจหน้าที่ดังนี้
(๖.๑) พัฒนาประสิทธิภาพคู คลอง
และแหล่งน้ำในการแก้ไขปัญหาน้ำท่วมและภัยแล้ง
(๖.๒) ก่อสร้างเขื่อนริมคลอง
เพื่อป้องกันน้ำท่วมในพื้นที่กรุงเทพมหานคร
(๖.๓) พัฒนาภูมิทัศน์ริมคลองและสร้างการมีส่วนร่วมของประชาชนในการดูแลและบำรุงรักษาคู
คลอง และอนุรักษ์วัฒนธรรมประเพณีทางน้ำ
(๖.๔) จัดเก็บขยะ
กำจัดวัชพืชผักตบชวาในคู คลอง และแหล่งน้ำ
(๖.๕) บำรุงรักษาสภาพทางระบายน้ำคู
คลอง บึงรับน้ำและป้องกันสิ่งก่อสร้างในคูคลองและแหล่งน้ำสาธารณะ
(๖.๖) พิจารณาอนุญาตสิ่งก่อสร้างผ่านคู
คลอง และแหล่งน้ำ
(๖.๗) ปฏิบัติหน้าที่อื่นที่เกี่ยวข้องหรือได้รับมอบหมาย
(๗) สำนักงานจัดการคุณภาพน้ำ มีอำนาจหน้าที่ดังนี้
(๗.๑) ศึกษา
วิเคราะห์และจัดทำแผนแม่บท แผนงานและโครงการด้านการจัดการคุณภาพน้ำของกรุงเทพมหานคร
(๗.๒) วางแผนและควบคุมการก่อสร้าง
การซ่อมและบำรุงรักษาโรงควบคุมคุณภาพน้ำ ระบบรวบรวมน้ำเสียและระบบบำบัดน้ำเสีย
(๗.๓) บริหารจัดการการเดินระบบรวบรวมน้ำเสีย
และระบบบำบัดน้ำเสียของกรุงเทพมหานคร
(๗.๔) เฝ้าระวัง ติดตามและแก้ไขปัญหาคุณภาพน้ำในแหล่งน้ำสาธารณะของกรุงเทพมหานคร
(๗.๕) บริหารการจัดเก็บค่าธรรมเนียมบำบัดน้ำเสีย
(๗.๖) ให้บริการวิเคราะห์คุณภาพน้ำและตะกอนแก่หน่วยงานภาครัฐและเอกชน
(๗.๗) สร้างความรู้ความเข้าใจและเสริมสร้างจิตสำนึกของประชาชนด้านการจัดการคุณภาพน้ำ
เพื่อสร้างการมีส่วนร่วมของทุกภาคส่วนในการดูแลและบำรุงรักษาแหล่งน้ำสาธารณะ
(๗.๘) ปฏิบัติหน้าที่อื่นที่เกี่ยวข้อง
หรือได้รับมอบหมาย
(๘) กองเครื่องจักรกล มีอำนาจหน้าที่ดังนี้
(๘.๑) วางแผน
สำรวจ ออกแบบ ควบคุม กำกับดูแล จัดหา เก็บรักษาเครื่องสูบน้ำ เครื่องจักรกล
อุปกรณ์ต่าง ๆ ตลอดจนระบบไฟฟ้าควบคุมพร้อมอุปกรณ์
(๘.๒) วางแผนกำหนดจุดติดตั้งหน่วยบริการเคลื่อนที่เร็วที่สามารถปฏิบัติงานในภารกิจเร่งด่วนตามแผนงานและกรณีฉุกเฉิน
(๘.๓) บริการติดตั้ง
เคลื่อนย้าย แก้ไข ดัดแปลง และสนับสนุนเครื่องสูบน้ำ เครื่องจักรกล เครื่องทุ่นแรง
และยานพาหนะทุกประเภท
(๘.๔) บริการตรวจ ซ่อม
บำรุงรักษาติดตั้งดัดแปลงเครื่องสูบน้ำ
เพื่อเพิ่มประสิทธิภาพการเดินระบบเครื่องสูบน้ำ เครื่องจักรกล
เครื่องทุ่นแรงและยานพาหนะทุกประเภทของหน่วยงาน และเครื่องสูบน้ำของสำนักงานเขต
(๘.๕) กำหนดมาตรฐาน
รายละเอียดคุณสมบัติเครื่องสูบน้ำ เครื่องจักรกล ยานพาหนะ ตลอดจนวัสดุอุปกรณ์สำหรับติดตั้งเครื่องสูบน้ำ
ตู้ควบคุมไฟฟ้า ระบบเดินสายไฟฟ้าและอุปกรณ์ไฟฟ้าทุกประเภท
(๘.๖) จัดหา
เก็บรักษาวัสดุอุปกรณ์ อะไหล่ต่าง ๆ ตลอดจนเชื้อเพลิง สารหล่อลื่นของเครื่องสูบน้ำ
เครื่องจักรกล และอุปกรณ์ไฟฟ้าต่าง ๆ
ที่ใช้งานเกี่ยวกับการป้องกันและแก้ไขปัญหาน้ำท่วม
รวมทั้งสนับสนุนการป้องกันและแก้ไขปัญหาน้ำท่วมของกรุงเทพมหานคร
(๘.๗) จัดทำประวัติการซ่อมบำรุงเครื่องจักรกล
เครื่องสูบน้ำ ยานพาหนะและอุปกรณ์ต่าง ๆ รวมทั้งจัดทำทะเบียนทรัพย์สิน
(๘.๘) ปฏิบัติหน้าที่อื่นที่เกี่ยวข้องหรือได้รับมอบหมาย

ทั้งนี้
ให้มีผลตั้งแต่วันถัดจากวันประกาศในราชกิจจานุเบกษาเป็นต้นไป[๑]


ประกาศ ณ วันที่ ๑๕ พฤษภาคม
พ.ศ. ๒๕๖๑
พลตำรวจเอก อัศวิน ขวัญเมือง
ผู้ว่าราชการกรุงเทพมหานคร





ปวันวิทย์/จัดทำ
๒
กรกฎาคม ๒๕๖๑

วิชพงษ์/ตรวจ
๑๐
กรกฎาคม ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๓๒ ง/หน้า ๓๓/๘ มิถุนายน ๒๕๖๑